यात्रा कर रहे थे कई VIP, सभी सेफ; सवा तीन घंटे की देरी से रवाना
Bhopal Delhi Vande Bharat Express Fire Accident - Caught Fire At Bina Railway Station. रानी कमलापति से निजामुद्दीन जा रही वंदे भारत ट्रेन के C-14 कोच के बैटरी बॉक्स में आग लग गई। घटना बीना से पहले हुई।
रानी कमलापति से निजामुद्दीन जा रही वंदे भारत ट्रेन के C-14 कोच में सोमवार सुबह आग लग गई। आग कोच के नीचे लगे बैटरी बॉक्स में लगी थी। बीना रेलवे स्टेशन से पहले ट्रेन को रोका गया। सभी पैसेंजर्स को सुरक्षित निकाला गया। फायर ब्रिगेड और रेलवे की टीम 58 मिनट में आग पर काबू पा सकी। इस कारण सवा तीन घंटे की देरी से ट्रेन रवाना हुई।
20171 वंदे भारत ट्रेन सोमवार सुबह 5.40 बजे रानी कमलापति (RKMP) से रवाना हुई। कल्हार रेलवे स्टेशन से गुजरते समय ट्रेन से धुआं उठता देखा गया। गार्ड के कहने पर लोको पायलट ने बीना रेलवे स्टेशन से पहले कुरवाई केथोरा में ट्रेन खड़ी कर दी। इस समय सुबह के 7.10 बज रहे थे। फायर ब्रिगेड को पहले ही सूचना दे दी गई थी।
C-14 कोच में 36 यात्री थे। टीम ने सुबह 7.58 बजे आग बुझा ली। इसके बाद कोच से बैटरी बॉक्स को अलग किया गया। C-14 की इलेक्ट्रिक सप्लाई बंद कर दी गई। इसके पैसेंजर्स को C-2 में शिफ्ट कर ट्रेन को सुबह 10.19 पर रवाना किया गया। इस बीच ट्रेन में ही पैसेंजर्स को फूड सप्लाई किया गया।
कुरवाई केथोरा से रवाना होने के बाद ट्रेन को बीना रेलवे स्टेशन पर रोका गया है। यहां 10 मिनट चेकिंग के बाद ट्रेन को रवाना किया गया।
यात्रा कर रहे थे कई VIP, पूरी ट्रेन को खाली कराया गया
वंदे भारत ट्रेन में कांग्रेस नेता अजय सिंह, IAS अविनाश लवानिया सहित कई अन्य ब्यूरोक्रेट्स और नेता सफर कर रहे थे। घटना के बाद पूरी ट्रेन को खाली करा लिया गया। DRM भोपाल सौरभ बंदोपाध्याय ने बताया, 'धुआं उठता देख गार्ड ने ट्रेन रुकवाई।' CPRO राहुल श्रीवास्तव ने बताया, 'ट्रेन लेट होने पर पैसेंजर्स के लिए एक्सट्रा फूड के लिए इंतजाम किया जा रहा है।'
दिल्ली में होगी ट्रेन की टेक्निकल जांच 
DRM भोपाल रेल मंडल सौरभ बंदोपाध्याय ने बताया कि घटना की जांच पांच सदस्यीय कमेटी करेगी। इसमें सीनियर डिवीजनल सेफ्टी ऑफिसर, सीनियर डिवीजनल इलेक्ट्रिकल इंजीनियर, सीनियर डिवीजनल मैकेनिकल इंजीनियर, सीनियर डिवीजनल ऑपरेशनल मैनेजर, सीनियर डीएससी (कमांडेट) को शामिल किया है। पूरी ट्रेन का टेक्निकल सेफ्टी ऑडिट दिल्ली में होगा।
यात्री बोले- आग धधकने की आवाज आई तो पैसेंजर्स भागने लगे
ट्रेन में यात्रा कर रहे पवन कुमार ने बताया, 'C-14 कोच में जहां मेरी सीट है, उसके बॉटम से आग धधकने की आवाज आई। सारे पैसेंजर्स भागे। ट्रेन रुकी तो देखा बैटरी बॉक्स में आग धधक रही है। गार्ड के इंफॉर्म करने पर हम सभी पैसेंजर्स अपने बैग लेकर ट्रेन से नीचे उतरे।' पवन भोपाल से दिल्ली जा रहे थे।
यात्री विशाल चौकसे ने बताया, 'मैं रानी कमलापति से ग्वालियर के लिए जा रहा था। कुरवाई के पास गाड़ी के दोनों ओर से बहुत तेजी से धुआं उठने लगा। बाद में एकदम तेजी से आग भड़क गई। ट्रेन रोक कर सभी पैसेंजर्स को नीचे उतारा गया।'
इस खबर पर आप अपनी राय दे सकते हैं... 
MP की पहली वंदे भारत है रानी कमलापति-निजामुद्दीन
रानी कमलापति - निजामुद्दीन - रानी कमलापति के बीच चलने वाली वंदे भारत मध्यप्रदेश की पहली वंदे भारत ट्रेन है। 4 महीने पहले 1 अप्रैल को प्रधानमंत्री नरेंद्र मोदी ने इसे रानी कमलापति से हरी झंडी दिखाई थी। इनॉग्रल रन में यह ट्रेन आगरा तक गई थी। ऑफिशियल रन 2 अप्रैल से शुरू हुआ। ट्रेन निजामुद़्दीन से रानी कमलापति आई। 3 अप्रैल को रानी कमलापति से निजामुद्दीन के लिए चली।
MP में चल रहीं तीन वंदे भारत
मध्यप्रदेश को अप्रैल 2023 से अब तक तीन वंदे भारत ट्रेन मिल चुकी हैं। पहली ट्रेन रानी कमलापति- निजामुद्दीन- रानी कमलापति के बीच चलती है। दूसरी और तीसरी वंदे भारत भोपाल-इंदौर-भोपाल और रानी कमलापति-जबलपुर - रानी कमलापति हैं। इन दोनों ट्रेन को प्रधानमंत्री नरेंद्र मोदी ने एक साथ 27 जून को हरी झंडी दिखाई थी।
वंदे भारत में आग के दौरान की तस्वीरें...
